
ΔΕΛΤΙΟ ΤΥΠΟΥ

«Δύο Λαρισαίες πρωτοπόροι επιστήμονες: 
Άννα Κατσίγρα & Μαρία Γ. Σωτηρίου»
Εκδήλωση στο Διαχρονικό Μουσείο Λάρισας
με αφορμή την Παγκόσμια Ημέρα της Γυναίκας

[bookmark: _GoBack]Με αφορμή τον εορτασμό της Παγκόσμιας Ημέρας της Γυναίκας η Εφορεία Αρχαιοτήτων Λάρισας διοργανώνει την Πέμπτη 9 Μαρτίου και ώρα 7 μ.μ. εκδήλωση με την υποστήριξη του Συλλόγου Φίλων του Διαχρονικού Μουσείου στο αμφιθέατρο του Μουσείου. Ο κ. Νίκος Σκεντέρης, τέως Αναπληρωτής καθηγητής Παιδιατρικής – Κοινωνικής & Αναπτυξιακής Παιδιατρικής Πανεπιστημίου Θεσσαλίας, και η κ. Αρχοντούλα Αναστασιάδου, Προϊσταμένη του Τμήματος Βυζαντινών & Μεταβυζαντινών Αρχαιοτήτων και Μουσείων της ΕΦΑ Λάρισας, θα αναφερθούν στην προσωπικότητα και το έργο δύο γυναικών που υπήρξαν πρωτοπόροι στην εποχή τους στον χώρο της επιστήμης και της χειραφέτησης του γυναικείου φύλου: της Άννας Κατσίγρα και της Μαρίας Πιπινοπούλου-Σωτηρίου.
Η  Άννα Κατσίγρα (1877-1962) υπήρξε η πρώτη εκλεγμένη Υφηγήτρια Ιατρικής στη χώρα μας, στο Πανεπιστήμιο Αθηνών και πρώτη μαιευτήρας-γυναικολόγος καθώς και συγγραφέας πολλών βιβλίων ιατρικού περιεχομένου. Η Μαρία Γ. Σωτηρίου (1888-1979), γέν. Πιπινοπούλου, ήταν αρχαιολόγος – βυζαντινολόγος, με πλούσιο ερευνητικό έργο και σημαντικές δημοσιεύσεις, που μαζί με τον άντρα της Γεώργιο Σωτηρίου προσέφερε πολλά στη μελέτη της βυζαντινής αρχαιολογίας και τέχνης. Και οι δύο είχαν λάβει σπουδαία μόρφωση στην Ελλάδα και το εξωτερικό και άφησαν πίσω τους σημαντική παρακαταθήκη, η καθεμιά στον τομέα της. Σε μια εποχή που τίποτε για τις γυναίκες δεν ήταν αυτονόητο, πολύ περισσότερο η επαγγελματική καταξίωση σε ανδροκρατούμενους τομείς, η δύναμη του πνεύματός τους τις βοήθησε να αναγνωριστούν και να εμπνεύσουν μεγάλα οράματα στις επόμενες γενιές ανοίγοντας νέους δρόμους στην επιστήμη.

